钦定古今图书集成/理学汇编/学行典/第004卷 > 朱子全书 > 《答吴玭》
## 钦定古今图书集成/理学汇编/学行典/第004卷 > 朱子全书 > 《答吴玭》

道之体用虽极渊微，而圣贤言之则甚明白。学者诚
能虚心静虑，而徐以求之日用躬行之实，则其规模
之广大，曲折之详细，固当有以得之燕闲静一之中，
其味虽淡而实腴，其旨虽浅而实深矣。然其所以求
之者，不难于求，而难于养。故程夫子之言曰：“学莫先
于致知。”然未有能致知而不在敬者。而邵康节之《告
章子厚》曰：“以君之材，于吾之学，顷刻可尽。但须相从
林下一二十年，使尘虑销散，胸中豁豁无一事，乃可
相授。”正为此也。